บุก กสทช.! “สภาผู้บริโภค-ธนาธร” เกาะติดประชุมดีล TRUE-DTAC
กลุ่มตัวแทนสภาองค์กรผู้บริโภค และกลุ่มก้าวหน้า ร่วมสังเกตการณ์ประชุมบอร์ด กสทช.นัดพิเศษพิจารณาดีลควบ TRUE-DTAC หลังมีสัญญาณไม่เป็นประโยชน์ต่อประชาชน
กลุ่มตัวแทนสภาองค์กรผู้บริโภค และกลุ่มก้าวหน้า ร่วมสังเกตการณ์ประชุมบอร์ด กสทช.นัดพิเศษพิจารณาดีลควบ TRUE-DTAC หลังมีสัญญาณไม่เป็นประโยชน์ต่อประชาชน
20 ต.ค. 2565

ผู้สื่อข่าวรายงานว่า กลุ่มตัวแทนสภาองค์กรผู้บริโภค พร้อมด้วย นายธนาธร จึงรุ่งเรืองกิจ ประธานคณะก้าวหน้า และ นางสาวศิริกัญญา ตันสกุล ส.ส.พรรคก้าวไกล เดินทางมายังสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ หรือ กสทช. ตั้งแต่เช้า เพื่อร่วมสังเกตการณ์การประชุมคณะกรรมการ กสทช.นัดพิเศษที่จะมีการพิจารณาคำขอควบรวมระหว่าง บริษัท ทรู คอร์ปอเรชั่น จำกัด (มหาชน) หรือ TRUE และ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
โดยก่อนหน้านี้ นายธนาธร โพสต์ข้อความในเฟซบุ๊กส่วนตัวว่า จะเดินทางมาที่ กสทช.เนื่องจากเห็นว่าการตัดสินใจของ กสทช.ในวันนี้ (20 ต.ค. 65) อาจไม่เป็นไปในทางที่ปกป้องผลประโยชน์ของผู้บริโภค เพราะไม่กี่วันก่อนหน้านี้ นางสาวสารี อ๋องสมหวัง เลขาธิการสภาองค์กรผู้บริโภค ผู้ที่ขับเคลื่อนรณรงค์ต่อต้านการควบรวม TRUE-DTAC มาอย่างต่อเนื่อง ถูกฟ้อง พ.ร.บ.คอมพิวเตอร์ และถูกข่มขู่ว่าจะฟ้องคดีอาญา เพียงเพราะได้เผยแพร่รายงานผลการศึกษาเรื่องการควบรวม TRUE-DTAC ของบริษัทที่ปรึกษาต่างประเทศ โดยผู้ฟ้องอ้างว่ารายงานดังกล่าวเป็นความลับของทางราชการ
นอกจากนี้ กสทช. ยังจำเป็นต้องตอบข้อข้องใจต่อสังคมในหลายประเด็น เช่น ผลประโยชน์ทับซ้อนของบริษัทที่ปรึกษาอิสระ ซึ่งบริษัทถือหุ้นโดยตระกูลเจียรวนนท์ หมายความว่าที่ปรึกษาไม่ได้มีความ “อิสระ” อย่างแท้จริง หรือกรณีที่รายงานจากบริษัทที่ปรึกษาต่างชาติ ซึ่งได้ข่าวว่ามีการจ้างทำในราคาสูงถึง 10 ล้านบาท หรือกรณีที่ตัวรายงานฉบับสุดท้ายจะออกมาในวันที่ 14 พฤศจิกายน 2565 ทั้งที่การตัดสินใจของ กสทช.จะเกิดขึ้นในวันนี้แล้ว